Hotelkoncernen Helnan der ejer 15 hoteller inklusiv Hotel Hvide Hus og Helnan Phønix i Aalborg vakler. Det skriver Børsen onsdag. I koncernens årsrapport for 2012 skriver revisor John Dahl: "Vi har ved vores revision ikke opnået egnet revisionsbevis til at kunne udtrykke en konklusion om koncernregnskabet og årsregnskabet." Og det er en meget usædvanlig slutning i et årsregnskab, skriver Børsen, der har talt med Kim Köhler, der er leder af regnskabsfaglig afdeling ved Ernst & Young. - Det sker stort set aldrig, at revisor ikke kommer med nogen konklusion. Han siger sådan set, at ud fra det ledelsen har lagt foran dem, er det for svært at vurdere, om de vil overleve eller ej. Med andre ord er der meget stor usikkerhed om finansieringsaftalen vil falde på plads, siger Kim Köhler til Børsen. - Her kan man i den grad tale om, at en virksomhed lever på bankens nåde, fortsætter han overfor Børsen.

Referat:
Selskabet bag Hotel Hvide Hus og Helnan Phønix i Aalborg taber millioner og revisoren kan ikke vurdere selskabets muligheder for overlevelse.